text:
ORANJESTAD – Cu palabra di gradicimento, presidente di Koningin Wilhelmina Kanker Fonds Aruba (KWF), Lilly Prince a anuncia cu durante 2018 e fundacion aki a logra recauda un tiki mas compara cu e aña anterior.
Entrada
El a presenta un relato di nan cuenta anual di 2018, caminda financieramente nan entrada a presenta un aumento di 33.17% compara cu 2017. E entrada total cu e fundacion aki a haya aña pasa tabata di 520.533,46 florin. E aumento aki ta atribui solamente na e evento Crossing For Hope, cu tabata e cinco landado kende el a yama como ‘heroenan’, cu a landa for di Venezuela pa Aruba dia 11 di november ultimo. E cuenta pa recauda fondo pa e evento exitoso aki a keda habri te dia 31 di maart ultimo, y el a produci 130.626, 67 florin den caha di KWF.
Tambe el a confirma cu e rifa anual y e luna di accion di recaudacion di april 2018 a bay bon. Aña pasa nan a yega di colecta riba caya un suma di 78.716,75 florin. E rifa a trece aden 127.500 florin. E donacion cu e companianan grandi a yega di haci a yega te cu 85.136 florin. Tambe nan ta haya donacion di otro instancianan, manera banco cu ta organisa un torneo di golf pa yuda cu e gastonan cu KWF tin pa atende cu nan clientenan victima di cancer.
E bunita cifranan aki tabata posibel danki na tur contribuyente y pueblo en general cu a sostene KWF. P’esey aña pasa KWF tabatin un atardi di gradicimento, pa asina duna e gratitud na cada comerciante, y cada persona individual aki na Aruba. “Si nan nos no lo por!,” el a declara na e matutino aki. E sosten financiero aki ta duna e fundacion KWF e forsa pa cumpli cu nan gastonan.
Gastonan di KWF
Na 2018, e gastonan a keda casi mesun cos cu 2017. Entrada a yega na 520.533,46 florin y e gastonan total a yega na 347.640,22 florin. E cifra aki ta 2% menos cu 2017. E gasto mas grandi tin di haber cu cuido na cas di e pashentnan victima di cancer, cu ta un 40% di e gasto total.
Ademas e gastonan di protesis ta casi 16% di e gastonan total. Pa loke ta e proyectonan di prevencion, ayudo di transporte pa pashentnan y otro sorto di ayudo manera peluca, ta un 17% di e gastonan di KWF. Tambe nan tin gastonan cu e mantencion di e edificio y pago di servicionan di utilidad. E proyecto di colecta fondo tambe tin su gastonan aden. Ya cu e accion aki ta demanda full un preparacion y logistica cune . El a laga sa cu como boluntario, niun di nan ta cobra niun cen pa nan trabou na servicio di nos comunidad.
“Nos ta akinan pa duna nos aporte, amor y cariño cu bo tin cu duna pa e trabou aki continua,” el a bisa.
Tur luna di april, KWF ta bin cu nan campaña di colecta riba caya. Nan a cuminsa dia 6 di april nan prome colecta, y diasabra ultimo 13 di april nan a tene e di dos colecta. E siman aki di Siman Santo, nan ta abstene di colecta; y tambe dia 27 di april Aña di Rey, nan no ta colecta. Pero pa luna di mei, KWF su boluntarionan ta bay colecta tur diasabra . “Nos mester atrobe e fondo pa nos por sigui traha,” segun presidente di e fundacion.
E aña aki nan a realisa e accion for di 10or di mainta te 5or di atardi. Ya cu nan tin hopi precaucion cu mester tene cuenta cune; ya cu e boluntarionan ta hobencitonan di scol. Pues e tempo cu nan tabata sali cu e muchanan 8or di mainta te 7or anochi a cambia.
“Aworaki nos tin cu percura di cuida tur persona cu ta yudando nos, pasobra nos ta colectando pa haci nos trabou den comunidad,” el a declara na Bon Dia Aruba.


c: text/html

text: Personal di PAAZ ta yama warda di Shaba diaranson 3’or y 16 di mainta, y a pone nan na altura cu un pashent di PAAZ yama PR a huy. Di biaha polis di Noord a bay PAAZ pa asina ricibi informacion y descripcion di e pashent. Na caminda polis a mira un homber ta cana pabao di Azure Condominiums y a supone cu ta trata aki di e homber. A acerca dicho homber, kende a tuma un posicion agresivo y defensivo y a grita cu e no ta bolbe bek PAAZ. Polis a puntr’e pa su nomber y el a declara cu e yama PR. El a wordo acerca cu calmo door di polis, di manera cu el a bira cooperativo y a bay cu polis bek na PAAZ.

robotstxt: allowed

filter: keep


text:
Amazonico Indigeno di Ecuador a declara cu e ‘selva bibo’ ta den nan teritorio pa motibo di e gobieno lo reconose e selva como un ser bibo cu derechonan, pa asina evita e explotacion di su recursonan.
Na un ceremonia realisa na Quito, e nativo di Kichwas di e ciudad di Sarayaku, a haci un propuesta cu locual nan ta pretende di conserva di un manera sostenibel su teranan y e relacion material , spiritual cu nan tin cu e selva.
E indigenanan a declara a 135.000 hectarnan di selva como ‘kawsak sacha (na lingua kichwa), ‘selva bibiente’, ser bibo y consciente suheto di derechonan’ Miriam Cisneros, presidente di e comunidad Sarayaku a bisa na e momento di lesa e resolucion.
E dirigente a agrega cu kawsak sacha ‘ta inclui tur e ser di e mundo manera animal, vegetal, mineral, spiritual y cosmico’ cu ta habita na e selva y tin relacion cu ser humano.
Aunke Ecuador ta reconoce na den su constitucion cu e naturalesa tin derecho ‘ pa respeta integralmente su existencia’, pa e dirigente Yaku Viteri ‘e gobierno y industrianan transnacional no ta comprende’ loke esaki ta significa.
“Nos kier logra cu nos teritorio ta sigur, cu e gobierno ta bay garantisa nos teritorio. Na e momento cu e garantisa nos teritorio ta garantisa nos bida, nos forma di bida, nos filosofia, nos sumak kawsaw “, Viteri a comenta.
E indigena cu nan ta luci riba su cabes un pluma ademas di un coyar colorido y briyante, homber y muhe di Sarayaku a baila riba e ritmo di tambu y nan a brinda cu chicha (un bebida tradicional cu ta fermenta) pa e declaratoria cu nan tabata espera aleha su teranan di actividad minero y petrolero.
‘Nos a propone un alternativa modelo di desaroyo tradicional cu semper a considera e Amazonia, e teritorionan di e indigena, como zona di extraccion of explotacion’, e dirigente Jose Gualinga a bisa.
E documento cu a keda lesa dilanti di 300 persona, a exigi e gobierno di e presidente Lenin Moreno pa busca un forma nobo di proteccion y conservacion di e teritorionan aki cu ta habita pa pueblo indigena.
E indigena di Sarayacu a libra un bataya hudicial cu e estado Ecuatoriano despues cu na 1996 e gobierno a autorisa pa e Compania General di Combustibel (CGC) di capital Argentino, explota petroleo na su teritorio sin cu nan tabata tin autorisacion.
E comunidad cu a forsa pa e detene e proyecto na 2009 a reclama pa e echo di riesgo cu tabata exponi pa e explosivonan cu tabata sembra durante e actividad petrolero.
E caso a yega na Corte Inter Mericano di Derecho Humano (CIDH) y a obliga e estado pa duna un disculpa na Sarayaku pa viola su derechonan y autorisacion sin cu nan tabata tin permiso pa haci actividad petrolero na su teritorio ancestral.
E indigena a ricibi un compensacion di 1.2 miyon di dollar, segun autoridadnan Ecuatoriano.
(fuente: AFP)


text:
Pa medio di e comunicado aki, Compania Arubano di Petroleo (CAP) kier informa pueblo di Aruba cu Repsol no ta sigui cu e campaña di exploracion pa petroleo of gas (hidrocarbon) den awanan teritorial di Aruba. Repsol a dicidi pa no drenta e siguiente fase di e contract cu e tin cu CAP. E contracto firma pa ambos partido na december 2012 a yega su fin dia 30 di november di 2019, despues di un periodo total di 7 aña.
Den un comunicado di CAP, ta detaya cu e rason principal pa no continua cu e campaña di exploracion ta e resultadonan di e proefboring, Bon Bini-1X, pa noord di Aruba, cu a resulta den un ‘dryhole’. Despues di analisis di tur e informacion obteni di Bon Bini-1X, a corela esaki hunto cu e datonan sismico cu a adkiri na 2014 y 2015. Door di e corelacion aki por a reevalua e prospectonan bieu y kisas haya prospecto nobo den e awanan teritorial di Aruba. Despues di e reevaluacion aki, a determina cu no lo ta bal e riesgo financiero pa sigui explora.
Otro factor cu a contribui pa no continua cu e campaña di exploracion ta cu no a haya un otro socio pa comparti e riesgo financiero. E riesgo aki ta inherente na e industria di exploracion di hidrocarbon. Casi na mes momento despues cu e resultadonan preliminar di Bon Bini 1X a keda conoci, e compania Frances, Total a sali for di e joint venture na october 2018, lagando Repsol como unico compania pa carga tur e riesgonan financiero. Den e industria aki, specialmente den area fronteriso, no ta comun pa un compania opera su so, debi na e riesgo financiero concerni. Esaki no ta asina straño si ta conoci cu e chens cu un pos ta haya petroleo na un cantidad comercial den e areanan fronteriso ta entre 10 cu 30%.
Fase 3 di e contract a caba na mei 2019. Repsol a pidi pa un extension di fase 3 di 6 luna, pa asina haya mas tempo pa busca un socio pa drenta fase 4 di e contract. Aworaki e 6 luna a caba y esaki no a trece ningun cambio den e situacion. Debi na esaki, Repsol a dicidi pa no drenta e siguiente fase di e contract.
En todo caso, CAP kier a gradiciRepsol pa su interes y tur esfuerso cu e la mustra na Aruba. CAP tambe kier a bisa danki na tur e institucionnan, organisacionnan y stakeholders cu tabata involucra y a yuda den un forma of otro pa laga e varios operacionnan cu a tuma luga bay mas miho posibel.


text:
Awe tardi pa mas o menos 4:15pm a bati alarma pa un candela na Hospital. Non ta prome biaha cu, dor di trabounan di construccion, ta presenta candela den e edificio. E biaha aki tabata e edificio bieu, cu awor aki ta den pleno renobacion. Parce cu e dak a pega candela y memey entre e laagnan di e dak tabatin asbest, cu a pone un presion enorme riba e trabounan di combati e candela y evacua tur pashent y trahado, pa evita mas daño pa nan salud. A instala un “Mini Hospital” den cura cu un tent di airco, pa por acomoda pashentnan na un manera sigur. A activa e plan di calamidad, den cual Departamento di Salud Publico tambe ta bay riba stand-by pa brinda sosten, si ta necesario.
“For di momento cu e yamada a drenta y teniendo cuenta cu ta Hospital, nos a despacha dos unidad mesora pa e sitio. A saca un truck for di Aeropuerto y otro for di Tanki Flip, pa por brinda asistencia cu urgencia na Hospital”, asina ing. Eduard de Cuba, Comandante di Cuerpo di Bombero a conta despues cu nan a caba di combati e candela awe tardi lat den e edificio bieu di Hospital. Ta un structura di calamidad a atende cu ne na e sitio, incluyendo cu personal di Hospital, Cuerpo di Bombero, Polis y DVG.
A resulta cu den e edificio bieu, cu awo ta den pleno renobacion, e parti unda tabata oficina, tabata na candela. E prome investigacion di Brandweer ta indica cu posiblemente durante trabounan di construccion, algo a bay robes y e candela a start. Tabatin un poco dificultad na un prome instante, pasobra e construccion bieu ta traha di laag riba laag, strobando Bomberonan pa yega na origen di e candela. Consecuentemente mester a desmantala henter e fachada, pa sigura cu no tin mas candela scondi memey.
Esey a trece un reto cu ne, pasobra dor di e desmantelacion, e gang banda di paden, cu tabata full paden, hopi huma a plama y drenta den camber di pashentnan eybanda. Comandante di Cuerpo di Bombero a felicita e personal di Dr. Horacio E. Oduber Hospital a haci un bon trabou dor di evacua tur e pashentnan mesora.
Den e trabounan di evacuacion, mester a saca pashentnan di ICU tambe y uza nan plan di backup pa pashentnan interna. Den mas o menos 2 ora a logra soluciona e reto ey tambe y pashentnan por a bay bek na nan camber regular.
“Despues di a traha algun buraco den e fachada pa Bomberonan por a mira e candela paden, a bin constata algun material straño, cu a construi riba nan. E materialnan ey tabata explota ratorato y un investigacion a saca afor cu ta trata aki di asbest. Nos mester a tuma extra precaucion pa no plama e asbest di mas pa evita mas reto”, asina Eduard de Cuba a conta. El a bisa si cu Cuerpo di Bombero lo conseha Hospital pa tene bon cuenta den nan trabounan di construccion cu lo sigui, pa evita sigui traha laag riba e material di asbest aki.
Pa Cuerpo di Bombero, e candela awe tin di haber directamente cu trabounan di construccion andando. E ta concui esey pasobra na momento cu ta trahando riba un dak existente, ta rekeri un cantidad di medidanan di precacaucion y den e caso di awe, a tuma nota cu ningun di e medidanan aki tabata “in place”. Pues awor lo mester bay investiga e parti specifico aki.
Dr. Horacio E. Oduber Hospital mes awe a demostra cu nan ta bon prepara pa tipo di calamidadnan asina. Charlaine Alexander-Huntington a sali bisa cu e “Hulpverlenings team” (HVT) interno mes a purba combati e candela pero no a logra y como tal a pidi Brandweer pa activa. E mesun grupo aki a evacua pashentnan y Hospital a sigura cu tur ta sigur y ta bon atendi. Hospital lo warda pa ora cu por garantisa cu tur cos ta sigur, cu no tin problema di huma mas, pa e ora muda pashentnan bek. Nan prioridad ta pa muda e pashentnan di ICU prome, debi cu nan ta riba mashin y despues lo muda e pashentnan regular tambe.
E vocero di Hospital a confirma cu e Bouwcommissie ta midi e riesgonan constantemente. Ta bon pa remarca cu renoba un hotel of un edificio ta hopi diferente na renoba un Hospital cu pashentnan interna, ta trece retonan adicional. Tin diferente protocol cu ta atende pa evita riesgo.
Na final, e Vocero di Hospital no por a keda sin gradici e personal di Hospital mes pa nan trabou. Hopi hende no ta realisa cu na momento di emergencia, e liftnan no ta traha, pues a baha tur pashent via trapi cu cama completo of rolstoel. No tabata facil pero a logra, danki na un bon coordinacion y e preparacion necesario cu Hospital tin bon bou di control.
Charlaine Alexander-Huntington ta pidi tur hende, cu si Bo mester cuido urgente, pa no bay Spoedeisende Hulp na Hospital, sino bay IMSan na San Nicolas. Esaki pa duna e personal un chens pa resolve e retonan cu tin na Hospital ainda, entre otro cu holo di huma cu a drenta e sistema di airco. Claro cu si no por otro, por yega na Hospital y lo brinda asistencia, pero si por yega IMSan, ta recomendabel.


text:
Awe riba diabierna 10 di juli cu Aruba a habri su frontera cu Merca y manera palabra, a institui tambe un task force pa controla regularmente localidadnan cu tin actividad social. Esaki pa sigui consientisa nos comunidad riba e epidemia di covid-19.
Debi na e epidemia di covid-19 e aña aki e team encarga cu maneho di e crisis di covid-19 no a duna ningun permiso pa por organisa evento social, pafo di e permiso cu e localidad tin caba. Esaki pa evita aglomeracion di hende.
Awe riba e prome dia cu Aruba ta habri su frontera cu Merca, ta di gran importancia pa localidadnan y comunidad cuminsa mantene nan mes na e reglanan stipula. E reglanan no tey pornada pero pa preveni cu e virus di covid-19 lo por plama riba Aruba.
E task force cu ta sali controla e diferente localidadnan rond Aruba ta consisti di KPA, Brandweer, DVG, DOW y nan lo ta controlando entre otro verguning, aglomeracion, distancia di 1.5 meter y mas.
Un suplica ta bay un bes mas comunidad pa sigui aplica disiplina y mantene e reglanan di prevencion pa salud di cada uno y di Aruba completo.


text:
ORANJESTAD (AAN) – Na Aruba tin hopi supermercado pa un isla chikito pero asina mes, no ta parce cu tin competencia pasobra e costo di bida cada bez ta subi mas y mas, y no tin un caminda cu por bisa cu e placa ta rindi ni un tiki.
Salarionan pa e gran mayoria di nos poblacion ta den un status quo. Pero costo di bida ketobay ta sigui escala te limitenan cu hopi di nos hendenan no por carga mas.
Riba e tema aki, segun opinion publico, no tin ni un partido politico cu den campaña a papia di algo concreto, y te ainda no ta scucha e voz di pueblo den loke ta costo di bida, resona.
Un consumidor a tuma contacto cu nos redaccion, pa comenta cu ora el a bay haci compra ora el a cobra su salario, cu e mesun lista di tur luna pasobra su presupuesto ta asina structura cu locual e ta consumi tambe ta mes structura, y el a paga 150 florin mas cu luna pasa!!!
Ora el a puntra e cahero pasobra el a kere cu tabata tin un fout, e persona a bise cu siman pasa prijs di tur producto a subi, vooral carni, fruta y berdura. E aumento di prijs den alimentacion ta escandaloso. E consumidor aki ta mira cu no tin ni un caminda pa vocifera y e ta pensa riba e personanan cu ta biba di un salario minimo y den esnan cu solamente tin pension di biehez pa sobrebibi, con nan ta haci?
Ta facil pa bisa “no cumpra anto” pero e no ta bay asina. Tur hende mester come, ta ki salida tin anto? Ta gobierno so por pone man na su curazon y busca un sistema di hinca mas producto den e canasta basico, cu tin proteccion di prijs, y bin cu un medida cu por stop comerciantenan di hisa prijs di producto ki ora nan ta haya ta bon.


text:
News
Keeping you Informed
Noord Lab Center NV dba MEDLAB a haya su Re-Certificacion bao di Norma ISO 9001:2015
Noord Lab Center NV dba MEDLAB ta sigui consolida su mes como un laboratorio cu standard di calidad hopi halto na ARUBA Na e luna aki, Noord Lab Center NV dba MEDLAB a ricibi e certificacion ISO 9001:2015 for di e prestigioso organizacion British Standards...
MEDLAB conhuntamente cu BENU Pharmacy Trupiaal ta ofrece un servicio integra pa tur cliente y asegurado di AZV
ORANJESTAD (AAN) - Recientemente Laboratorio MEDLAB hunto cu MEDIQ Botica Trupiaal a lansa su servicionan integra na instalacion di MEDIQ Botica Trupiaal na Ponton. E servicio nobo aki ta completamente integra cu un sistema cu ta conecta e resultadonan di pruebanan di...
Laboratorio MEDLAB kier recordabo bo derechonan y responsabilidad como pashent
ORANJESTAD (AAN) - Tur hende mester conoce e derechonan y responsabilidad di pashent di manera cu por sigura cu cada persona lo tin un bon calidad den cuido di nan salud. Un pashent tin derecho di conoce informacion importante pa su salud, haya servicio di emergencia...
MEDLAB Laboratorio Aruba ta conecta directamente cu tur oficina di dokter di cas pa garantiza resultadonan mas lihe
ORANJESTAD (AAN)- Cu un poblacion cu ta crece cada dia y tambe un cantidad di pashent cu ta bira mas, e presion riba dokter nan y otro dunado di cuido ta bira dia pa dia mas grandi. Logra haci seguimento na un historia clínico di un pashent cu e resultado nan...


text:
Biblioteca Nacional Aruba (BNA) ta informa publico cu biblioteca ta habri den e periodo di vakantie grandi. Biblioteca Nacional Aruba ta adapta su orario pa vakantie grandi. Entrante e siman aki biblioteca ta habri di dialuna pa diabierna di 8or pa 5or di atardi. Biblioteca San Nicolas ta habri diamars anochi te 7or y biblioteca na Playa ta habri diaranson anochi te 7or. Dept. Arubiana tambe ta habri diaranson te 7or di anochi.
Tene cuenta si, cu te proximo aviso, reglamentonan en conexion cu Covid-19 ta keda na vigor pa bishita BNA. Mas informacion di esaki riba biblioteca su website.


text:
Tips Biahe 1
Tips ora di book biahe (Parti 1)
Den cuadro di luna di vakantie di scol, Dienst Huur- en Consumentenzaken ta saca informacion riba aspectonan importante pa considera ora di book un biahe. Leynan di proteccion di consumido ta regla acuerdo di biahe, pero no ta tur tipo di acuerdo di biahe ta cay bao e ley aki. Asina mes e consumido ta keda cu suficiente proteccion di ley, pero e consumido mester ta alerto.
Prome cu un consumido book un biahe (cu otro palabra cera un acuerdo) e mester ta consciente di e condicionnan na cual e ta mara su mes na dje. Si tur cos bay manera acorda, e condicionnan aki no lo bin na vigor. Pero si algo bay robez, e condicionnan aki ta bira hopi importante.
Ademas di e condicionnan aki, un otro aspecto importante pa e consumido considera ta con nos sistema actual ta regla e keho di un consumido. Pues, aunke nos leynan ta duna suficiente proteccion na e consumido, e consumido mester semper considera cu si mester tin un problema mas tanto ta e mes tin di yuda su mes y busca su derecho. Dienst Huur- en Consumentenzaken por yuda e consumido busca su derecho.
Legalmente (Codigo Civil, Buki 7, art. 500 – 513) un acuerdo di biahe significa un acuerdo den cual un “organisador di viahe” (manera por ehempel un travel agent) ta compromete su mes cu e “viahero” (consumido) pa organisa un biahe di adelanta cu ta encera un anochi of un periodo di mas cu 24 ora, como tambe por lo menos dos di e siguiente servicionan:
- Transportacion,
- Estadia,
- Un otro servicio turistico cu ta un parti significante di e viahe, pero cu no ta relata ni na transportacion of estadia.
E definicion akiriba ta encera cu si por ehempel e consumido book solamente e vuelo via un travel agent, e no ta cay bao proteccion di e ley di acuerdo di biahe. E ora e travel agent ta funciona apenas manera un sorto di intermediador y e acuerdo cune lo ta un acuerdo di intermediador (bemiddelingsovereenkomst) den sentido di articulo 7:425 BWA. Pues e responsabilidad di e travel agent ey si algo bay robes lo ta limita, a no ser cu tin algo otro specifica riba e condicionnan di e acuerdo. Normalmente, si algo bay robes e consumido lo mester busca su derecho cerca e aerolinea mes. Nada mas cu cada persona of compania, cu den funcion di su negoshi, ta fungi como “mediador” di un organisador di biahe situa aki na Aruba ta wordo considera como e organisador di biahe pa e cu e biahero (art. 7:500 lid 2 BWA).
Nos leynan ta bisa cu den material di promocion di paketenan di biahe, mester aparece e prijs y cualkier otro informacion relevante pa e biahe manera transportacion, estadía of cualkier otro servicio turistico cu ta significante pa e biahe. Prome cu cera e acuerdo di biahe e “organisador di biahe” mester notifica e “biahero” por escrito of cualkier otro forma comprendibel y accesibel tur e informacion aki y tur otro detaye importante pa e biahe. Esaki no ta aplicabel si acaso e acuerdo di biahe a keda cera den menos cu 72 ora prome cu inicio di e biahe (last minute).
Despues di cera e acuerdo di biahe e “organisador di biahe” mester suministra e “biahero” inmediatamente cu un copia di e condicionnan, te asina leu cu esakinan no a keda duna caba. Prome cu inicio di e biahe e “organisador di biahe” tin deber pa comunica por escrito of di otro forma comprendibel of accesibel tur condicionnan. Aki mester recorda cu e agencia di biahe, aerolinea, hotel, medio di transportacion prome of durante ceramento di e acuerdo mester a notifica e consumido di e contenido di e condicionnan of por lo menos haci referencia unda e consumido por busca e condicionnan pa lesa nan.
Legalmente e “biahero” por termina e acuerdo di biahe na tur momento y de inmediatio bao dos condicion. Si e “biahero” cancela pa motibo di un circunstancia causa di su banda, e biahero ta compensa e agencia e suma cu e agencia a sufri na daño. Circunstancianan causa pa biahero su banda ta por ehempel malesa, famia, trabao, etc. E suma por costa maximo e suma total di e biahe. Si e “biahero” cancela pa motivo di un circumstancia cu no ta su culpa, e tin derecho riba restitucion of remision di e suma di e biahe (prijs di biahe). Si acaso e “biahero” a cuminsa disfruta di e biahe caba, e mester compensa un suma den proporcion di loke ela disfruta di e biahe.
E “organisador di biahe” por cancela e biahe solamente a base di circunstancianan hopi importante y mester avisa e “biahero” di biaha. Si acaso e “organisador di biahe” cancela e biahe pa un motivo cu no tin di haber cu e “biahero”, e ora ey e mester ofrece e “biahero” un otro biahe di mesun calidad of calidad mas halto. Of e “biahero” tin derecho pa haya su placa back of dispensacion di e suma cu e debe si acaso e “biahero” a cuminsa cu e biahe caba.
Den caso di cancelacion di biahe, e “organisador di biahe” tin di recompensa e biahero pa daño material y un suma pa e perdida di e placer di biahe a no ser cu:
E “organisador di biahe” cancela pasobra e no a logra cera e minimo cantidad di persona pa haci e biahe anto e “biahero” a keda avisa por escrito dentro un e termino poni den e acuerdo, of e cancelacion ta a consecuencia di ‘force majeur’ (overbooking no ta inclui).
Den un siguiente comunicado Dienst Huur- en Consumentenzaken lo presenta mas tips pa ora di biahe. Na e articulo aki bo no por adkiri derecho, pero pa mas informacion riba leynan cu ta trata derecho di consumido, haci un keho of registra un abuso contra consumido yama of pasa personalmente na Dienst Huur- & Consumentenzaken na Wayaca 33, tel: 5829914, bishita nos w ebsite: www.dhc.aw, “like” nos of conta un anecdota riba facebook, sigui nos via twitter of e-mail nos na This e-mail address is being protected from spambots. You need JavaScript enabled to view it..


text:
Ta normal puntra unda nos ta bai despues di e resien disturbionan. Ta fásil pa kulpa e “otro” sin wak kon nos mes a kontribuí na e situashon. Despues ku e huma baha i órden keda reestablesé, kiko ta bai pasa?
Nos a malmanehá nos taréanan outónomo. No a krea institutonan demokrátiko i di maneho fuerte, ni tampoko a invertí sufisientemente den nos kapital humano i sòru pa “the right person for the job” manehá esakinan. Pa un grupo muchu grandi e desaroyo primintí ku kambionan estatal na 1951 i 10-10-10 no a yega. Struktura estatal no ta solushoná problemanan fundamental; si no atendé nan simplemente nan ta pasa pa e struktura nobo. Dòktor su frase: “ban tuma mitar pa despues bin pa sobrá” (1954), ta mas leu ku nunka.
Kiko awor? Ku un “focus” solamente riba kòrta presupuesto, “èksihí“ Hulanda saku di plaka sin kondishon, no por tin progreso. Ta probá ku tur pais eksitoso a invertí den nan institutonan (estatal i no-públiko). Un instituto fuerte ta krea konfiansa i maneho efektivo, ta deliñá prosesonan transparente, ta efisiente (kòrta “waste” i ekseso), ta usa téknika moderno, evaluá eskohonan i tambe antisipá futuro. Práktikamente tur nos institutonan ta swak lokual ta resultá den malalokashon di rekurso, prioridat robes, oportunidatnan despèrdisiá. Semper esnan ku mas ta sufri di e situashon ta esnan mas vulnarabel.
Esaki ta hibami na lo siguiente. E mihó garantia pa kambio di rumbo ta pa nos yega na akuerdonan di koperashon den Reino pa maneho i sosten institushonal. Akuerdonan ankrá den Leinan di Reino (Rijkswetten) konforme artíkulo 38 di Statüt basá riba repartishon di tarea, outoridat i finansiamentu akordá entre Willemstad i Den Haag. Riba kua tereno mester di koperashon den Reino? Mi no tin un lista definitivo, pero ta parsemi ku e áreanan mester inkluí enseñansa, finansa, medio ambiente, salubridat i planifikashon.
Si nos bisti nos kapa di “nos so por”, e proposishon aki no tin sentido. Mi ta rekomendá sinembargo pa nos keda guiá pa un deseo profundo di por garantisá nos pueblo -hinter nos pueblo- un oportunidat igual pa e hiba un bida felis basá riba inklushon, akseso igual na salubridat, bibienda, estado di derechi, formashon i oportunidat ekonómiko.
Sinembargo nos reto mas grandi ta akseptá ku e lokual ku semper nos a bisa, esta ku no tin divishon i ku nos a tolerá otro, ta un gran engaño. Realidat di un grupo muchu grandi ta ku e no tin oportunidat igual pa enseñansa, akseso na salubridat, servisionan públiko i empleo. Tin diskriminashon a base di koló, desendensia, preferensia seksual i kredo. Realidat ta ku tin un grupo muchu grandi ta sinti su mes ekskluí i no-balorá pa komunidat ku ta buska i haña akseptashon den gruponan ku na hopi okashon ta operá pafó di lei. Nos ambishon no mester ta tolerá otro, sino siña kombibí ku otro.
Banda di esaki muchu hende ketu bai ta hunga víktima di sklabitut i kolonialismo na lugá di akseptá responsabilidat propio. Pater Möhlmann a yama nos den Het Spiegelbeeld van de Antillen (1951) sikológikamente desbalansá en buska di material ku hopi biaha nos no por “afford”, kreando suidadanonan ku na mes momentu ta odia e Hulandes mientras tòg ke imitá nan. En realidat nos a internalisá un kultura di kompleho di inferioridat.
Promé ku nos kore kulpa gobièrnu òf kore kulpa e referèndum Si/No, realisá ku ora nos hasi esaki nos ta solamente interesá na defendé nos posishon intransigente pa ku otro. No balotá e heridanan habrí i kaminda nos mira sikatris no tur biaha kier men ku e leshon a kura. Ta nesesario un proseso strukturá di rekonsiliashon i union den kua tur hende por trese su punto dilanti i ku tin orea i komprenshon pa otro. Mi no ta spera ku Fòrti ta kere ku rekonsiliashon den e kaso aki ta simplememte reuní lihé lihé ku algun hende. Na 2007 tabatin un plan di rekonsiliashon (ku ami a ko-redaktá) pa atendé ku e divishon Si/No. E proyekto aki a muri promé ku e a nase pa motibu di ego i nos ta ketu bai sintá ku un pais dividí.
Ban hasi bon uso di e oportunidat aki pa atendé nos problemanan ku ta kompleho. Nos no por bolbe frakasá.
Willemstad, Curaçao


text:
Bo ke forma di e team ku ta yuda krea un espasio ku e muchanan por hunga pafo sin peliger? E proyekto aki ta pa drecha e espasio kaminda e muchanan ta hunga. Esaki ta konsisti di limpia e espasio I disena esaki pa e muchanan por hunga. Na prome luga nos ke limpia e espasio dor di korta e yerbanan I asfalta e tereno ora kaba di limpie. Despues di esaki nos ke pinta diferente spelnan abou ya asina e espasio ta bira mas atraktivo pa e mucha. Tambe nos ke traha bankinan di palet i despues ferf esakinan.
Aktualmente ta buska 18 Boluntario ainda
Djasabra 14 di mart 2020 • 09:00 - 15:00
Outside
2 / 20 Boluntario
Skol Immanuel
Julienne
Windster
7360488
Ivette
Maduro
5403170
Partisipá na e proyekto aki
Nos ta pidi tur nos boluntarionan bini ku hopi animo pa yuda.


text:
Ken nos ta?
Tienda di Educacion ta pa mama, tata, wela, welo, madrastra, padrastro y tur otro educadornan. Pues pa tur hende cu ta encarga cu cuido di mucha y hoben di 0 pa 18 aña di edad y cu ta sinti e necesidad pa papia cu un profesional cu ta scucha, duna sosten, informa y conseha si bo tin pregunta tocante educacion y desaroyo di un mucha.
Temanan di educacion
Educa un mucha ta algo cu bo ta haci tur dia, e ta mantene bo ocupa y alabes e ta un reto. Sinembargo, no ta tur ora esaki ta bai facil. Tin biaha ta sinti duda y bo tin pregunta.
Agenda
Ademas bo por participa na curso- y anochinan informativo caminda lo presenta topiconan cu tin di haber cu educacion y desaroyo di mucha. Check nos programa pa wak na unda y ki ora e curso- y anochinan informativo lo tuma lugar.


text:
Aruba
- E articulo aki ta skirbi na papiamento. Lo ta aprecia si por mantene e articulo aki na estilo di papiamento.
Aruba, un isla situa den e parti zuid di e Lama Caribe 27 km noord di e peninsula Paraguaná na Venezuela, ta un pais autonomo cu ta forma parti di e Reino Hulandes. Descubri pa explorador spaño Alonso de Ojeda na aña 1499, e isla ta cubri un area di 193 km2 y desde 2016 ta conoce un poblacion di 110,496 hende.[1] Oranjestad ta e capital di Aruba y na mes momento e ciudad mas habita cu un poblacion estima na 35,000 hende. Aruba ta rondona pa laman y mester comparti su frontera maritimo cu tres pais. Corsou den direccion oost, den direccion zuid tin Estado Falcon y west Isla Los Monjes di Venezuela y Republica Dominicano den direccion noord.[2] E punto mas halto di Aruba ta e sero Jamanota (188m) cu ta situa den Parke Nacional Arikok na e parti noord-oost di e isla, pero e sero mas central y visibel ta Hooiberg (165m). Aruba su posicion central entre Estadonan Uni di Merca y continente di Zuid America, democracia stabil, clima leve y sistema di impuesto cu reglanan suave pa compania internacional a atrae varios compania di exterior pa establece nan mes riba e isla. Desde 1926 cu e construccion di e refineria na San Nicolas di Lago Oil & Transport Company y atrobe na 1986 cu inversion di gobierno den e sector turistico, caminda varios cadenanan di hotel Mericano a establece nan mes den area di Palm Beach, e economia di Aruba a conoce un crecemento rapido y a pone cu pa casi un siglo caba e pueblo Arubiano ta disfruta di un calidad di bida halto cu infrastructura y servicionan obtenibel cu no ta e norma den e region Caribe.
Historia
Articulo principal: Historia di Aruba
Basa riba herment di piedra y otro artefactonan cu a encontra riba e isla, archeologonan ta pensa cu habitantenan di continente di Zuid America, caminda awe ta Venezuela, tabata bishita Aruba ocasionalmente desde 4500 aña pasa caba.[3] Por observa varios pintura den cueba y riba baranca rond di e isla cu ta indica cu Aruba tabata habita pa Caiquetio Arawak prome cu descubrimento europeo.
Durante un campaña di exploracion na aña 1499, e explorador spaño Alonso de Ojeda a descubri Aruba. E prome indicacion di e isla ta den un mapa publica na 1500 di e continente recien descrubi, pinta pa cartograf Juan de la Cosa. Durante e decada aki, cu autorisacion di Reina Isabel di Castilla y Rey Fernando II di Aragon sin conocemento di Cristoffel Columbus, e isla a bira un posesion capital di monarca Catolico di Spaña pa e siguiente 135 aña. Prome bou di Gobernacion de Coquivacao, un entidad teritorial administrativo sin poder ehecutivo. Despues di esaki na 1508 Aruba a forma parti di Nueva Andalucia. Desde 1526 e isla a bira parti di recien crea Provencia de Venezuela cu su capital sinta na Santa Ana de Coro caminda awe e ciudad Coro den estado di Falcon na Venezuela ta situa. Durante e dominio di e monarchia Catolico Spaño Aruba a wordo despobla y repobla algun biaha cu habitantenan indigena di e region Caribense cu tabata traha riba plantacion of den mina riba isla di Hispañola.
Na 1636, durante culminacion di e guera di ochenta aña entre Spaña y Hulanda, Aruba a wordo conkista pa e compania funda den Republiek der Zeven Verenigde Nederlanden yama Geoctroyeerde West Indische Compagnie (WIC) bou mando di Johannes van Waalbeeck. Na 1674 despues di varios aña cu problema financiero WIC a desolve. Pero debi na demanda grandi pa negoshi den e region caribense un Tweede Geoctroyeerde West-Indische Compagnie a wordo funda na 1675. E di dos version di WIC a tuma over e teritorionan, barconan y establecimentonan di e prome version di WIC. E di dos version di WIC a desolve den aña 1792. Despues di 1795 Aruba a sigui como colonia di e Bataafse Republiek y despues Koninkrijk Holland. Durante e guera Napoleoano y guera Revolucionario na Europa e hulandesnan no tabata tin e recursonan obtenibel pa proteha nan colonianan. Esaki a hasi'e posibel pa e Marina Real britanico conquista casi tur e colonianan hulandes rond di mundo. E britaniconan a ocupa Aruba di 1802 te cu 1816, cu excepcion di un periodo di dos aña entre 1804 y 1806. Desde 1830 Aruba tabata un colonia di Koninkrijk der Nederlanden (Reino Hulandes) den un of otro forma. Esaki a culmina riba 1 di januari 1986 dia cu e Status Aparte a bira activo convertiendo Aruba den un pais autonomo den Reino Hulandes.
Geografia
E costa west y zuid di e isla ta rondona pa laman relativamente seco y tranquil cu playanan di santa blanco. E parti aki di e isla ta caracterisa pa tereno plat. Den vecindario di Eagle Beach tin e marisma Bubaliplas, cu antes tabata wordo usa como un saliña.[4] E ta habitat pa varios rasa di parha y otro animalnan chikito. Bubaliplas ta forma parti di un cadena di saliña cu ta core parallel cu un parti di e costa west di Aruba for di banda noord-west di Oranjestad te cu Malmok. E parti mas zuid di e cadena di saliña a wordo yena cu tera durante construccion di hotel. Cu excepcion di Bubaliplas, cu su fuente primario di awa ta bin di RZI, e resto di e cadena di saliña normalmente ta seco. Ocasionalmente, durante temporada di hopi yobida, e accumulacion di awa na elevacionan halto ta desawa nan mes via rooinan bek den laman of den dam. Den e temporada aki rooinan cu forma na e banda noord-west di e isla ta desawa nan mes den e cadena di saliña, caminda temporariamente por observa esakinan yena cu awa. Casi henter e costa zuid, cuminsando for di Surfside te cu Baby Beach, ta separa di laman grandi pa un lagun. E rifnan di e lagun ta forma un barera natural cu ta proteha e costa zuid di e isla contra laman bruto durante mal tempo. Na e parti central di e lagun ta situa e mondi hidrologico Mangel Halto y un tiki mas panort tin e zona humeda Spaans Lagoen. E costa noord ta consisti di klipnan di piedra volcanico y laman bruto. E tereno na e parti aki di Aruba ta mas varia den elevacion. Na varios parti di e costa noord e forsa di olanan di laman a causa cu bocanan a forma den e piedra. Otro formacion natural cu por observa na e parti aki di Aruba ta cuebanan manera Quadirikiri y Fontein, brug natural manera antes Natural Bridge y tambe acumulacion di baranca Ayo y Casibari. Den cercania di e punta mas noord-west di e isla un duin di santo blanco a forma. Algun kilometer den direccion zuid-oost tin Sero Crystal. Situa central riba e isla tin Hooiberg, Sero Biento y Sero Canashito. Na e rand noord-oost den Parke Nacional Arikok e seronan di Daimari, Jamanota y Arikok ta situa. Sero Colorado ta keda na e punta mas zuid-oost di e isla.
Ciudad y bario
Mira tambe: Lista di luga na Aruba
E isla, cu un poblacion di mas o menos 110.000 hende, no tin ciudad grandi. Pa amplia administracion e isla ta parti den ocho distrito sin poder ehecutivo:
- Noord
- Oranjestad West
- Oranjestad Oost
- Paradera
- Santa Cruz
- Savaneta
- San Nicolas Noord
- San Nicolas Zuid
Economia
Aruba tin un economia chikito compara cu otro pais den region Caribe, cu desde 2004 tin un averahe di produccion nacional bruto di 4.2 mil miyon florin pa aña. Aruba su economia ta uno specialisa den turismo, caminda mitar di PNB ta wordo genera den e sector aki. Na aña 2016 e mercadonan turistico mas importante pa Aruba tabata Merca, Venezuela, Canada, Hulanda y Colombia. Merca ta Aruba su pareha di comercio mas grandi y mas importante.
Den aña 1840 e planta soculento aloe vera a wordo introduci riba e isla. Funda na 1890 pa Cornelius Eman, Aruba Aloe Balm a cuminsa cultiva aloe vera na scala grandi. Na un momento gran parti di e isla tabata cubri cu planta di aloe vera. Durante e tempo aki Aruba a bira e exportado mas grandi planta aloe vera na mundo. Na cuminsamento di siglo 20 un otro industria a yega na domina e economia arubiano, e industria petrolero. Arend Petroleum Maatschappij a establece su mes den area di Eagle Beach y Lago Oil & Transport Company a establece su mes den centro di San Nicolas caminda tin un bahia natural relativamente hundo. E facilidadnan di Arend Petroleum Maatschappij a wordo desmantela ora cu e compania aki a move di Aruba. Lago a keda opera e facilidadnan na San Nicolas te cu 1985 ora nan a dicidi di stop produccion na Aruba. Durante tempo di Lago Aruba a conoce crecemento economico rapido y tambe infrastructura moderno a wordo introduci rond di e isla.
Prome cu 1985 tabata tin un sector turistico presente riba e isla, pero esaki tabata uno chikito. Despues cu Lago a sera y Aruba a logra su autonomia, e Gobierno di Aruba nobo a dedica placa y atencion pa atrae cadena di hotel mericano pa establece nan mes riba e isla y laga e sector crece. E resultado ta cu awendia tin hopi hotelnan internacional presente practicamente riba full e costa west di Aruba y tambe tin hopi compania crusero cu ta uza Oranjestad como stop den itinerario Caribense. Aruba ta wordo bishita pa mas cu 1 miyon turista "stayover" tur aña.
Na 2017 Aruba tabatin e concentracion di mas halto di cafenan Starbucks Coffee pa capita den region Caribe y di cuater mas halto na mundo despues di Monaco, Merca y Canada cu 2.7 cafe pa cada 100,000 habitante.[5]
Mira tambe: Economia di Aruba
Moneda
E moneda oficial di Aruba ta e florin. Placa efectivo den circulacion riba e isla ta consisti di moneda rondo di 0.05, 0.10, 0.25, 1.00 florin; moneda cuadra cu rand rondo di 0.50 y billet di 10, 25, 50, 100 y 500 florin. Aruba ta actualmente unico pais na mundo cu tin un moneda cuadra den circulacion, pero esaki por causa inconvenencia ora haci uzo di machine cu ta acepta placa efectivo pasobra nan ta traha pa acepta moneda rondo so. Na Aruba e dollar americano ta acepta casi tur caminda. E florin cu e dollar ta mare na otro abase di un tarifa fiho oficial di AWG 1,79 pa cada US$ 1,00.[6] Cu tur otro moneda, incluyendo e euro, e florin tin un tarifa dinamico ariba e intercambio di divisa stranhero. E valor interno y externo di e florin ta maneha pa e Banco Central di Aruba (CBA) cu a wordo funda na momento cu e florin a inicia circulacion na 1 januari 1986. Tambe e banco ta dirigi policia monitario, supervisa e sistema financiero nacional y saca moneda y print biljet nobo ora ta necesario. E maneho di e reserva di divisa y reserva di oro tambe ta wordo ehecuta pa Banco Central di Aruba.[7]. Na 2017 Banco Central di Aruba a anuncia cu nan ta explorando e posibilidadnan cu tecnologia blockchain tin pa ofrece.[8]
Infrastructura
Energia y Awa
Utilities N.V. ta encarga cu e produccion y distribucion di energia riba e isla. E unico doño di e compania aki ta Gobierno di Aruba. Tin dos compania ta cay bou di Utilities N.V.; Water- en Energie Bedrijf N.V. (WEB) y Elmar N.V.. WEB ta responsabel pa e producion di coriente y tambe esun di awa na nan facilidad situa na Balashi. Desde fin di aña 2009 WEB ta cumpra y bende coriente produci pa varios fuente di energia sostenibel rond di e isla. Elmar ta suministra e isla cu coriente produci pa WEB via un red di distribucion consistiendo di 7 substacion, 34 stacion di cambio y casi 900 transformator.
Transicion pa energia sostenibel
Durante aña 2009 e construccion di e prome parke di molina riba e isla a tuma lugar den districto di San Nicolas Noord den bario di Palo Marga. Esaki a habri oficialmente na december 2009. E facilidadnan ta consisti di 10 molina y lo por produci un maximo di 30MW . E compania Windpark Vader Piet N.V. ta exploita e facilidadnan y ta bende e coriente produci den e parke na WEB.
Den september 2011 WEB y Windpark Vader Piet N.V. a firma un carta di intento cu proposito pa investiga e desaroyo di un parke di biento na Urirama den bario di Alto Vista na Noord. Na juli 2012 e instituto di investigacion hulandes, Keuring van Electrotechnische Materialen Arnhem (KEMA), a publica un investigacion tocante e impacto social y ambiental cu e molinanan den un parke di biento lo tin riba e bario. Den luna di november 2012 Parlamento di Aruba a ricibi conseho adicional limita for di Commissie voor mileueffectrapportage riba e posibel efectonan negativo cu zonido, reflection di luz y sombra di e instalacion por tin den vecindario .[9][10] Riba 6 di november 2013 Parlamento di Aruba a aproba e proposito pa e construccion di un parke di biento di 24 MW consistiendo di 8 molina di e tipo Vestas V90 cada un cu un capacidad di 3 MW y un haltura 84m sin conta e molina. Riba 29 di april 2014 Gobierno di Aruba a entrega e permiso di ley pa causa molester (hinderwetvergunning) na Windpark Urirama N.V., locual ta necesario pa por opera e facilidadnan legalmente. E siguente dia WEB y Windpark Urirama N.V. a firma un acuerdo pa e compra y benta di e coriente cu wordo produci den e parke. E proyecto a ricibi hopi protesta y atencion di media debi na e area cu construccion mester a tuma lugar. Algun habitante di Alto Vista a bay corte pa purba stop e construccion. Organisacionan pa protecion di naturalesa manera Aruba Birdlife Conservation, Rainbow Warriors y Stimaruba a declara nan oposicion pa e proyecto .[11] Desde luna di mei 2015 e proyecto a haña contratempo debi na e molinanan. E suministrador di e molina a stop produccion di e molina di 3MW y lo mester pidi di un tipo di molina nobo, Vestas V112, cu un capacidad di 3.3MW. Tempo cu esaki a bin na cla e permiso pa e ocho molinan di 3MW a ser pidi caba y huez a dicta cu pa uza molina di 3.3MW mester cuminsa cu proceso pa permiso di nobo.[12] Riba 1 di juni 2018 Conseho di Minister a dicidi pa no otorga e permiso di ley pa causa molester (hinderwetvergunning) na Windpark Urirama N.V. asina poniendo un stop definitivo riba e proyecto aki. E posibilidad ta exsisti cu e molinan cu tawata destina pa e tereno na Urirama lo wordo uza na e tereno na Vader Piet.[13]
Durante aña 2015, na Aeropuerto Internacional Reina Beatrix, e prome parke solar riba e isla a wordo construi. E structura cu ta cubri henter e parking lot principal di e aeropuerto, ta consisti di 14,400 modula fotovoltaico solar. E parke por produci un total di 3.3MW, suficiente energia pa suministra mas o menos 1500 cas cu coriente for di un fuente sostenibel.[14] Na 2017 e construccion di un di dos parke solar riba e isla a cuminsa den districto di San Nicolas, riba un tereno cu antes tabata propiedad di Refineria di Aruba. Un parke cu lo por produci 5.9MW, e lo cubri un area di mas o menos 91,000 meter cuadra. E finalisacion di construccion ta proyecta pa maart 2018.[15]
Gobernacion y Politica
Mira articulo principal: Politica di Aruba
E movimento pa Aruba su decolonisacion y independencia a cuminsa for di aña 30 cu Aruba a pidi pa cuminsa para riba su mes y na augustus 1947, Aruba a presenta su prome "Staatsreglement" (constitucion), pa Aruba su "status aparte" como un nacion y pais independiente cu e status di un estado autonomo den e Reino Hulandes den forma di un Commonwealth Hulandes, segun e ehempel di e Statuut di Westminster di 1931 di e Commonwealth Britanico. Na e Coferencia di Mesa Rondo (Hulandes: Ronde Tafel Conferentie, RTC) na 1948 a presenta e deseo y mandato aki di e Pueblo di Aruba pa a bira e di cuater pais independiente den un reino den forma di un commonwealth. Pero na 1954 cu a impone e Statuut, e status obteni pa Aruba tabata di un Teritorio Insular Autonomo di un "pais" cu a ser yama "Antia Hulandes". Na e Conferencia di Mesa Rondo di 1981 y 1983 a trece e mandato di 1977 di e Pueblo di Aruba, logrando e acuerdo di Aruba su decolonisacion, cu Betico a yama "un acuerdo di diamanta". Na 1986 Aruba a realisa su status di pais separa y independiente y di estado miembro di e Reino Hulandes, pero te awe Hulanda no kier cumpli cu e abolicion di e statuut colonisado impone for di 1954. Nan a disfrasa y camufla nan dominio y poder colonisado impone desde 1954 como supuesto "lazonan di un federacion".
Dia 24 di november 1955, (a aproba e Escudo di Aruba dia 15 di november 1955) J. Irausquin di Aruba di e partido politico PPA (Partido Patriotico Arubano) a presenta un discurso dilanti di e United Nations Trust Committee (Comite Fiduciario di Nacion Uni) pa a splica e situacion cu a keda acepta temporalmente. El a finalisa su discurso bisando cu den futuro tin mas cambio ainda pa bin, y cu e ta espera di por conta riba e mesun bon diligencia y cooperacion.
Na 1972 a continua cu e proceso di decolonisacion y independencia. Esaki a inicia for di aña 40 na un conferencia na Surnam unda cu Betico Croes di partido MEP (Movimiento Electoral di Pueblo) a propone tambe un "sui-generis" Dutch Commonwealth di cuater pais y estado independiente miembro: Aruba, Hulanda, Surnam y Antia Hulandes, cada un cu su propio soberania y identidad nacional. Mr. C. Yarzagaray, representando e partido politico AVP (Arubaanse Volkspartij), a propone pa tene un referendum pa e pueblo mes dicidi su propio destino y a proclama cu: "Aruba hamas lo acepta un federacion niun nacionalidad di segundo categoria".
Betico Croes mesora a inicia na Aruba un campaña pa informa y prepara e pueblo di Aruba pa Aruba su independencia politico y un status aparte den un commonwealth Hulandes liber di tur resto di colonisacion. Na 1974 e Ministro di Structura Estatal a percura pa publica e "Witboek over de Status Aparte", y na maart 1976, un comite nombra pa gobierno di Aruba a logra keda cla cu tur preparacion pa a introduci e bandera y himno nacional di Aruba como e dos simbolonan di Aruba su soberania y independencia, y hunto tambe a fiha 18 di maart 1981 como fecha pa Aruba su independencia como pais completamente separa y independiente cu un status aparte como estado miembro di un commonwealth nobo, moderno, bou di un statuut dor di cual lo a elimina pa semper e gran berguensa di tur e resto di dominio y poder colonial. A sigui na maart 1977, cu e referendum (Aruba a ser obliga pa a yama e referendum aki un 'encuesta', pasobra pa ley Aruba no tawata permiti pa tiene un referendum) pa e pueblo mes determina su futuro cu a ser teni cu e sosten di e Nacion Uni y 82% di e votadonan a scohe pa independencia: pa Aruba ta un pais riba su mes, y cu derecho di ta un estado miembro di un commonwealth nobo, moderno Hulandes, manera tabata e deseo di e pueblo ya for di añanan 40, pa Aruba iguala cu e otro cuater paisnan cada un como Estadonan di Miembro lo a obtene nan 'status aparte' eyden.
E gobierno di Aruba a asigna e 'Instituut van Sociale Studies' den Den Haag pa haci un estudio di Aruba su independencia, cu a wordo publica den 1978, cu e titlo "Aruba en Onafhankelijkheid, achtergronden, modaliteiten en mogelijkheden; een rapport in eerste aanleg".
Na e conferencia di Den Haag den 1981, Aruba su independencia a wordo proponi na 1991. Den maart 1983, basa riba e referéndum, finalmente Aruba a haya un trato oficial den Reino, pa Aruba su decolonisacion y independencia, e prome pais birando den Reino Hulandes, cu su mesun constitucion, unanimamente aproba y proclama den augustus 1985, y despues di un eleccion teni den november pa Aruba su prome parlamento. Aruba a separa for di Antia Hulandes y bira oficialmente un pais y e di tres miembro di estado den Reino Hulandes dia 1 di januari 1986, cu despues di 10 aña Aruba a ful independencia na aña 1996, y cu e abolicion di Reino Hulandes Bieu. Un miembro di estado nobo di e nobo Reino Hulandes como completamente nobo y moderno di Dutch Commonwealth, liber di tur dominio colonial. E logro grandi aki ta danki na e United Nations Resolutions pa elimina colonialismo y tambe na Betico Croes y e steun politico di otro nacions manera Merca, Panama, Venezuela y varios pais Europeo. Croes tawata proclama e "Libertador di Aruba" despues di un accident tragico dia 31 december 1985 y a fayece den november 1986.
Organo Structural di Reino Hulandes
Mira: Disolucion di Antia Hulandes
Den 1990, e movimento pa independencia tabata laga pa otro ocasion na e peticion di Aruba su Prome Minister, Nelson Oduber. E articulo di programacion di independencia completo di Aruba, cu base den e referendum di 1977 y e Acuerdo di 1983 pa Aruba su descolonisacion y e independencia tabata rescindi/gelos den 1995, pero e proceso mester ta completo como un mandato oficial pa e pueblo di Aruba for di 1947 y 1977.
- Di 1 di januari 1986, e Reino Hulandes tabata consisti di tres pais: Hulanda, Antias Hulandes y Aruba.
- For di 10 di october 2010 caba, e Reino Hulandes ta contene cuatro pais: Hulanda (isla-BES: Boneiru, Saba, Sint Eustatius), Aruba, Corsou y Sint Maarten.
Aunke e “igualdad” di e paisnan ta explicitamente abou den e preambulo den e statuut, cu ta scirbi: "..teniendo cuenta cu a wordo expresa libremente su boluntad di stablece un orden nobo constitucional den Reino Hulandes, es cu lo hiba for di su interes interno di un manera autonomo y di su interes comun den un base di igualdad, y es cu ta otorga nan entre otro e asistencia reciproca , a resulta di un mutuo acuerdo...", den practica, Hulanda tin considerablemente mas mandato cu Aruba, Sint Maarten y Curaçao.
Eleccion di Aruba
Mira articulo principal: Eleccionnan na Aruba
Como cu Aruba de facto mescos cu Hulanda ta un pais separa, independiente, riba su mes, y un estado miembro di Reino Hulandes, e politica di Aruba ta den forma di un democracia parlamentario, unda tin un gabinete di ministro consistiendo 8 ministro nombra pa Parlamento di Aruba. E parlamento tin 21 miembro cu ta ser eligi directamente door di pueblo pa sinta un termino di 4 aña. E Gobernador di Aruba, kende ta representa La Reina na Aruba, ta ser nombra pa un termino di 6 aña.
Eleccionnan ta tuma lugar cada cuatro año pues e siguente eleccion lo mester tomar lugar na aña 2021.
Demografia
Aruba ta situa den parti zuid paden di Caribe. Door di e clima seco, Aruba a experiencia tiki die e sistema di plantacion y negoshi di esclavo. Aruba su poblacion ta estima 80% mestiso y 20 % grupo etnico. E Arawaknan tawata papia un sorto di "Spaño/Portugues kibra" unda nan a siña for di nan antepasadonan na Hispaniola. E Hulandesnan a tuma control 135 aña pasa despues di e Spañonan, nan a laga nan pa cultiva y uza e isla como fuente di carni pa otro posesion Hulandes den Caribe. E partimonio Arawak ta mas fuerte cu esun di otro isla Caribense. Aunke no a keda hopi evidencia di indjan, e caracteristica isleño ta claramente indica cu tawatin nan partimonio gentico Arawak. Un parti grandi di e poblacion ta bin di descente Arawak y menos for di e antepasado Spaño, Italiano, Hulandes y un par di Frances, Portugues, Britanico y Africano. Recientemente tawatin un considerabel inmigracion na e isla for di e nacionnan bisiña di Merca y Caribe, posiblemente treci pa e miho trabounan paga. Den 2007, e leynan nobo di inmigracion a wordo introduci pa yuda controla e crecimento di e poblacion mediante e restriccion di e trahadonan stranhero na un maximo di 3 aña di residencia den isla.
Idioma
Mira tambe: Ortografia di Papiamento, Gramatica di Papiamento y Papiamento na Aruba
E idiomanan oficial na Aruba ta Hulandes y desde aña 2003 Papiamento. Papiamento ta e idioma mas papia.[16] Hulandes ta e idioma usa na scol, den gobierno y tambe den ley. Casi tur Arubiano por papia Spaño y Ingles tambe. Mayoria studiante lo a siña esaki prome cu finalisa scol primario. Aleman y Frances ta ofreci como les opcional den scol secundario y universidad, pa asina prepara e studiantenan di Aruba cu ta continua nan estudio na Europa.
Segun censo di 2010 e poblacion ta consisti di 101,484 hende, esaki ta un composicion di e cinco idiomanan mas papia na cas[16]:
- Papiamento: 69,354 hende
- Spaño: 13,710 hende
- Ingles: 7,129 hende
- Hulandes: 6,110 hende
- Chines: 1,456 hende
Religion
Comunidad Hudio
Na 1754 Moses Solomon Levi Maduro cu su casa y su seis yiunan a yega Aruba despues di ricibi permiso di Hulanda. Moses y su famia tawata e prome famia Hudio documenta cu a habita e isla. E santana Hudio, cu regularmente a wordo uza pa entiero di e Hudionan na cuminsamento di aña 1837, ta contene ocho tumba datando bek na 1563, e unico indicacion di habitante Hudio riba e isla prome cu siglo 18.[17] E comunidad Hudio Arubiano a ricibi reconocimente oficial di Reino Hulandes riba 1 december 1956[18]. Na 1962 e snoa Beth Israel, den e bario di Klip na Oranjestad, a wordo funda.
Mike Eman, e prome minister di Aruba for di aña 2009 pa 2017, ta bin di un famia Hudio di banda di su mama.[17]
Educacion
Enseñansa ta ocupa un funcion importante den e desaroyo di Aruba. Diariamente tin bintidos mil studiante ta atende scol na Aruba. Na mas o menos ochenta scol, e alumnonan ta haña e oportunidad pa descubri, desaroya y usa nan propio capacidad. E sistema actual di enseñansa na Aruba conoce e siguiente nivel di enseñansa y tipo di scol:
Enseñansa pre escolar pa e grupo di edad 0 pa 3 aña; Enseñansa preparatorio pa e grupo di edad 4 pa 5 aña; Enseñansa basico pa e grupo di edad 6 pa 11 aña. Fuera di enseñansa basico regular, Aruba conoce tambe:
Enseñansa special, reparti den: Enseñansa pa muchanan cu tin dificultad pa siña (MLK); Enseñansa pa muchanan cu tin hopi dificultad pa siña (ZMLK); Enseñansa pa muchanan sordo y mudo.
Enseñansa avansa (AVO/LBO) pa e gruponan di edad 12-15 te 17 aña, reparti den: Educacion Profesional Basico (EPB) cu e ciclo basico y e ciclo di profesion y banda di dje e educacion pa aspirante. E ciclo di profesion ta reparti den: Sector tecnico (T); sector economico (E); sector di cuido (V). enseñansa general secundario (MAVO); enseñansa general avansa (HAVO); HAVO y VWO ta cay bou di un solo scol, Colegio Arubano. Tin un scol na San Nicolas y Oranjestad enseñansa preparatorio cientifico (VWO).
Enseñansa post secundario (MBO/HBO/VWO) pa e grupo di edad 15 pa 17 aña, reparti den: Educacion Profesional Intermedio (EPI); Unidad Ciencia y Tecnologia (CT); unidad Salubridad & Servicio (SS); unidad Hospitalidad y Turismo (HT); unidad Economico (E).
Estudio pa maestro di scol (IPA). IPA ta forma docente dinamico y profesional pa drenta scol preparatorio, primario y secundario. IPA tin specialisacion pa bira docente di preparatorio (kleuter), primario (scol basico) y pa bira docente di scol secundario tin actualmente Bachelor y Master Papiamento, IK (informatiekunde) y CKV (Culturele & Kunstzinnige Vorming). IPA tin un seccion nobo cu a start sali na aña 2007 cu ta Movecion y Salud (M&S).
Universiteit van Aruba (UA) Facultad Huridico (JF); facultad Financiero-Economico (FEF). facultad Hospitalidad y Maneho Turistico (FHTMS) facultad Arte y Ciencia (OGM y SW&D). Enseñansa pa adulto pa esnan cu no ta bay scol mas di 15 aña pariba. Tanto e enseñansa pre escolar como e gran parti di enseñansa pa adulto no ta cay bou di e ley di enseñansa y supervision di Departamento di Enseñansa.
Programa di incorporacion Programa di incorporacion pa enseñansa basico. E programa di incorporacion ta un proyecto di Departamento di Enseñansa y ta cay bou di Directiva di Scol Publico. Pa casi diescuatro aña ta existi na cinco scol basico publico un programa special pa guia mucha cu un otro idioma di cas, e asina yama PRISMA-project. Y desde 2002 e programa aki ta existi na algun Dependances. Na principio e meta di e proyecto di Prisma tabata solamente pa yuda e muchanan cu un otro idioma na cas cu no ta Papiamento of Hulandes, pa nan por domina den un tempo relativamente corto e idioma Hulandes. Na 2001 a scohe pa e Dependances ora cu a descubri cu tin hopi mucha stranhero bibando na Aruba y cu no ta bay scol. Desde e momento ey e fluho di mucha stranhero pa Aruba a aumenta bastante. A scohe pa guia nan den e Dependances, p’asina no pone un peso extra ariba e scolnan regular y e maestronan na e scolnan aki. Di e forma aki e maestronan por a duna mas atencion na e muchanan naci na Aruba. Pero den transcurso di aña mas y mas mucha Arubiano a haya ayudo extra den e idioma Hulandes pa medio di e metodo di Prisma. Hulandes ta y lo keda pa e muchanan Arubiano un idioma stranhero y lo no bira nunca nan prome idioma di cas of lenga materno.
Acercamento Tin dos manera di acercamento:
Na e scolnan basico publico ta saca e alumnonan di Prisma for di klas ora di les di Hulandes y di lesamento. Durante nobenta minuut nan ta haya les di Hulandes y lesamento segun e metodo di Prisma den un local apart. Despues nan ta bay nan klas bek y ta sigui atende e otro lesnan cu nan compañenan di klas. Si resulta necesario, nan ta sigui cu “Taal en Lezen” segun e programa di Prisma te ora cu nan no tin mester di ayudo adicional. E scolnan publico ta traha cu rooster semanal cu ta reparti segun edad. E grandura di e grupo segun edad por varia pa cada “blokuur”; E Dependances ta scolnan apart na unda gran parti di mucha stranhero entre 8 y 13 aña ta reparti den grupo fiho di maximalmente 15 alumno pa klas. E klasnan ta reparti segun edad. Durante henter un aña escolar e alumnonan ta den un Prisma klas. Durante henter e aña ey nan ta haya solamente e idioma Hulandes y lesamento segun e metodo di Prisma. Fuera di esey nan ta haya tambe e mesun metodo di 'rekenen' igual na e otro scolnan basico. Despues di un aña nan ta pasa pa un scol basico of scol avansa igual cu e muchanan di Aruba.
Programa di incorporacion pa studiantenan secundario Desde 2002 ta acepta hoben entre 14 y 18 aña cu un idioma stranhero apart na un Dependance. Cu ayudo di un programa special nan ta haya preparacion durante un aña escolar pa despues nan pasa over pa enseñansa avansa. Esaki por ta mavo den dia, scol anochi of EPB. Ta reparti e alumnonan aki tambe den grupo di 15 pa klas.
Cultura
Deporte
Na Aruba e deportenan mas conoci y practica ta beisbol y futbol. Otro deportenan popular ta artenan marcial, landamento, tennis, volleybal, atletiek, wind- y kitesurfing, beach tennis, basketball y softball. E stadion mas grandi di Aruba ta Stadion Guillermo Prospero Trinidad. Asina tin hopi mas veld di beisbol y futbol rond di henter e isla. Den bario De Bryunewijk na Savaneta tin e unico piscina olympico di e isla, Piscina Olympico Roly Bisslick. Durante henter e aña tambe tin varios caminata ta tuma lugar, esun mas popular Boulevard Loop, un caminata di 10km cuminsando den bario di Malmok na Noord y ta termina den Oranjestad na haltura di e edificio di Aruba Ports Authority. Un otro deporte cu ta ser practica riba e isla ta ciclismo. Actualmente no tin infrastructura presente riba e careteranan pa acomoda ciclismo ni como moda di transportacion, ni como deporte.[19] E ciclistanan ta comparti caminda cu vehiculo di motor. Varios biaha esaki a resulta den e ciclistanan deportivo birando victima accident di trafico.[20] A ser experimenta cu fietsstrook riba cierto caminda pero esaki a ricibi hopi critica debi na falta di seguridad. Na fin di 2017 riba Routa 1 y na 2018 riba Watty Vos Boulvard e prome fietspadden oficial lo keda cla.
Celebracion di Carnaval ta uno importante den e cultura arubiano. E celebracion aki a cuminsa rond di aña 1950 influencia pa e habitantenan nobo procedente di Venezuela, Saint Vincent, Trinidad, Barbados, Sint Maarten y Anguilla cu a bin traha pa e refineria di Lago. Oficialmente e temporada di carnaval ta cuminsa den luna di november caba, pero e actividadnan mes ta cuminsa algun siman despues di Aña Nobo te cu un dia prome cu Diaranson Shinishi. Durante e temporada tin varios actividad carnavalesco manera eleccion di Reina, Prins y Pancho, festivalnan di calypso, tumba y roadmarch. Tin paradanan ta tuma lugar den e distritonan di Noord, Oranjestad y San Nicolas. E temporada ta culmina cu e Parada Grandi riba e ultimo diadomingo y Kimamento di Momo riba e bisbo di Diaranson Shinishi.
Media
Aruba tin cuater corant publica na Papiamento: Awe Mainta, Bon Dia, Diario y Solo di Pueblo y dos digital: 24ora.com y Noticiacla.com. Tambe tin dos corant publica na Ingles: Aruba Today y The News. Amigoe ta e corant publica na Hulandes. Aruba tin tambe 18 emisora di radio(2 AM y 16 FM) y tin tres stacion di television local: Tele-Aruba, Aruba Broadcast Company 'ATV 15' y Canal 22, Aruba su Television Nobo. Den ultimo añanan tin algun arubiano y personan biba na Aruba cu a produci contenido riba red di media social cu a ricibi varios grado di popularidad y fama local y internacional.
Dianan di fiesta
Aruba ta conta diesun dia di fiesta oficial. Den luna di januari riba e promer dia ta celebra Aña Nobo, caminda ta tradicion pa tira klapchi y vuurwerk riba Bisbo di Aña Nobo y habri aña cu un pagara y musica dande. Tambe a bira tradicion cu empresanan local ta tira pagaranan grandi y presenta show di vuurwerk pa sera aña. Dia di Betico ta wordo celebra anualmente riba 25 di januari. Esaki ta e fecha natal di Betico Croes, e persona principal responsabel pa Aruba su Status Aparte. E dialuna despues di Carnaval Grandi ta un dia nacional di sosiego. Riba 18 di maart ta celebra Dia di Himno y Bandera. Como Aruba ta forma parti di Reino Hulandes, 27 di april ta celebra Dia di Rey, actualmente e fecha natal di Rey Willem-Alexander. Den luna di mei riba e promer dia ta celebra Dia di Obrero.
Como cu pa hopi tempo Aruba tin un populacion grandi di habitante cu ta considera nan mes Catolico, e dianan mas importante pa e religion tambe ta forma parti di Aruba su dianan di fiesta oficial. Diabierna Santo, di dos dia di Pasco di Resureccion y Dia di Asuncion ta dianan oficial liber. Asina mes cu e promer dia di Pasco di Resureccion ta hopi celebra na Aruba, e semper ta riba diadomingo y no ta ser considera un dia di fiesta oficial. Riba 25 y 26 di december ta celebra e promer y di dos dia di Pasco di Nascemento.
Riba 24 di juni Dia di San Juan (Dera Gai) y Sinterklaas riba 5 di december tambe ta dianan di fiesta hopi celebra na Aruba. Pasobra Merca ta Aruba su mercado turistico mas grandi, den ultimo añanan, fiesta manera Dia di Inpendencia Mericano, Halloween y Thanksgivings tambe a bira popular riba e isla.
Lugarnan di interes
Arubianonan famoso
- Dave Benton, musico y e ganador di 2001 Eurovision Song Contest representando Estonia
- Juan Chabaya "Padu" Lampe, musico y compositor di Aruba su himno nacional
- Rufo Wever, musico y compositor di Aruba su himno nacional
- Edward Cheung, ingeniero principal pa proyecto Telescoop Espacial Hubble di NASA
- Betico Croes, politico (Libertador di Aruba)
- Boy Ecury, luchador pa resistencia Hulandes durante Guerra Mundial II.
- Edjean Semeleer, cantante
- Taryn Mansell, prome finalista Miss Universo 1996 y Miss Aruba 1996
- Jonathan "Jeon" Thiel, musico
- Vale Croes, comediante
- Roger Peterson, musico
- Bobby Farrell, musico (grupo Boney M.)
- Percy Irausquin, diseñado di moda
- Zizi Lee, prome finalista Miss Mundo 2001 y Miss Aruba 2001
- Eugene Kingsale, beisbolista di MLB
- Calvin Maduro, beisbolista di MLB
- Pete Philly, artista Hulandes di hip-hop
- Sidney Ponson, beisbolista di MLB
- Sarah-Quita Offringa, windsurfer profesional
- Xander Bogaerts, beisbolista di MLB, shortstop pa Boston Red Sox
Lista di fuente
- ↑ "Quarterly Demographic Bulletin 2017" (PDF). Central Bureau Statistiek Aruba. Pagina 1 den e promer tabel bou di End of year 2016 total. Recupera 16 october 2017
- ↑ "Maritiem Grenzen voor de Benedenwindse Nederlandse Antillen" (PDF). Tweede Kamer. Un mapa cu ta visualisa e awa teritorial y zone economico exclusivo di Aruba y su bisiñanan. Recupera 16 october 2017
- ↑ Ruud R.W.M Derix, PhD.(2016) "History of Resource Exploitation in Aruba"(PDF). Central Bureau Statistiek Aruba. Pagina 3, alinea 4; Pre-ceramic period 2500BC-ca.1000.Recupera 26 october 2017
- ↑ R. van Halewijn, L.W.G. Higler & A.L. Spaans(1992) Ecologisch onderzoek Bubaliplas(PDF). DLO-instituut voor Bos- en Natuuronderzoek. Pagina 7, alinea 1. Recupera 1 november 2017
- ↑ Smith, Oliver (1 october 2017) Mapped: The countries that drink the most coffee. The Telegraph UK. Lista #3: "The most branches of Starbucks per capita" Recupera 6 december 2017
- ↑ A Brief History of Central Bank Aruba Centrale Bank van Aruba Recupera 31 October 2017
- ↑ Main Functions and Activities Centrale Bank van Aruba Recupera 31 October 2017
- ↑ Keane, Jonathan (3 december 2017) Aruba looks to Ethereum to boost tourism. Coindesk. Recupera 7 december 2017
- ↑ Gezondheidseffecten Windpark Urirama goed beschreven Commissie Mileueffectrapportage. 8 november 2012. Recupera 21 november 2017
- ↑ Ir. P. van der Boom, Drs. S.J. Harkema, Drs. J.G.M. van Rhijn, Dr. F. Woudenberg (8 november 2012). Advies Windpark Urirama Aruba (PDF). Commissie voor Mileueffectrapportage. Recupera 21 november 2017
- ↑ Protest Windmills Urirama increases. Amigoe (12 mei 2012) via National Wind Watch. Recupera 5 december 2017
- ↑ Rasmijn, Ariën (25 mei 2015). Proces hindervergunning Windmolenpark Urirama moet opnieuw. NTR Caribisch Netwerk. Recupera 28 november 2017
- ↑ Rasmijn, Ariën (1 juni 2018). Nieuwe windturbines van Urirama naar Vader Piet NTR Caribisch Netwerk. Recupera 20 september 2018
- ↑ Solar Power Park Reina Beatrix Airport Aruba. Croon Caribe. Recupera 5 december 2017
- ↑ Sunrise Solar Park one of the biggest in the Caribbean region. Utilities N.V. Recupera 5 december 2017
- ↑ 16.0 16.1 Censo 2010(PDF) Central Bureau Statistiek Aruba. Pagina 20, e prome grafiek. Recupera 2 november 2017
- ↑ 17.0 17.1 Marks, Yehudah. Jewish Prime Minister of Aruba Orders Pair of Tefillin. Hamodia, World News, 2 September 2010, p. B42.
- ↑ Profile of the Jewish Community of Aruba University Center for Jewish Living via Internet Archive. Recupera 27 october 2017
- ↑ Mas cu 150 ciclista den accion pa mas seguridad riba caya. Bon Dia 24. Recupera 1 december 2017
- ↑ Kia dia lo traha un parke pa practica ciclismo akinan na Aruba. Diario. Recupera 1 december 2017


text:
ORANJESTAD (AAN): Diasabra anochi algo pasa di 8or a drenta informacion cu un avion di TAME lo ta rumbo pa Aruba cu problema. Parce cu e avion a haya problema cu presion den cabina.
Polis, Bomberonan y Ambulance a bay den e direccion di aeropuerto pa ta stand by, pero danki Dios e avion a baha bon y sin problema.
Lamentablemente tabatin problema di comunicacion entre Polis y Brandweer pasobra pa ora Polis kier yega pa cera e camindanan, ya e avion a baha.
E avion ta un Embraer 190 cu cuater persona abordo. Ta trata di un avion procedente di Ecuador.
ORANJESTAD (AAN): Diasabra anochi algo pasa di 8or a drenta informacion cu un avion di TAME lo ta rumbo pa Aruba cu problema. Parce cu e avion a haya problema cu presion den cabina.


text:
Diamars for di oranan di trempan di merdia team special di recherchenan tabata realisa detencionnan riba caya despues di tabata keda dirigi pa esnan cu ta cumpra droga na un cas na Casibari. For di algun tempo caba recherchenan a haya un tip y a sigui esaki y a vigila e cas, a topa cu varios cumprado ta bishita e cas tuma nan producto y bandona e sitio. Asina a bay nan tras y blokianan.
Crimen Organisa a hit un cas relaciona cu droga y varios persona a keda deteni na Casibari.
Posted by MasNoticia.com on Tuesday, June 23, 2020
Tur a keda hiba warda pa wordo interoga. Personal di CEA tambe a join e accion grandi aki, prime a detene mas cu tres homber y a keda transporta pa warda. Recherchenan a haya ordo pa hit e cas y hunto cu fiscal y hues comisario a tene entrada hudicial y topa cu basta evidencia droga y mucho mas. E hendenan den e cas a keda deteni hende muhe y homber, van di cea a bolbe pa asina busca e sospechosonan. Recherchenan a tuma tur cos den beslag relaciona cu e investigacion.


text:
Ref di koral
Un ref di koral ta un struktura submarino ku ta traha di kalki. Koral ta kolonia di animal chikitu ku ta wordu haña den awanan tropikal ku ta kontene tiki nutriente. Mayoria Ref ta wordu traha di Koral duru ku ta formá dor di polip ku ta biba huntu den grupo. E polipnan nan ta traha un skelet duru ku ta sirbi pa proteha e kurpa di kada polip. Ref ta krese miho den awa kayente ku ta haña hopi solo, ku ta kla i no muchu profundu.
Tin biaha wordu yama mondi bou'i awa Ref di koral ta un di e ekosystemanan di mas riku na mundu. Nan ta okupa menos ku 1% di e superfisio di tera, ongeveer mitar e area di fransia. Pero nan ta sirbi komo kas pa 25% di tur bida di laman.
FormasionEditá
Mayoria Ref di koral a wordu forma despues di e delaster periodo glacial ora e eis a dirti i sambuya un parti di e kontinentenan. Esaki kemen ku mayoria Ref ta menos ku 10.000 aña bieu. Ora e Ref nan establisá nan mes riba rant di laman nan ta krese bai ariba, manteniendo e nivel ku e superfisie di awa ta hisa. Si nan no por hasi esaki nan ta haña muchu awa riba nan anto muri pasobra nan no ta haña sufficiente solo pa sigui sobrevivi.